Nacrt

**UGOVOR**

**O KONCESIJI ZA DETALJNA GEOLOŠKA ISTRAŽIVANJA I EKSPLOATACIJU NEMETALIČNE MINERALNE SIROVINE TEHNIČKO-GRAĐEVINSKOG KAMENA “PRESJEKA”, PRIJESTONICA CETINJE**

**UGOVORNE STRANE:**

**Vlada Crne Gore, koju zastupa ministar kapitalnih investicija mr Ervin Ibrahimović**

**(u daljem tekstu: „Koncedent ")**

**i**

**\_\_\_\_\_\_\_\_\_\_\_\_\_\_\_\_\_\_\_\_\_ koga zastupa \_\_\_\_\_\_\_\_\_\_\_\_\_\_ (u daljem tekstu: „Koncesionar“)**,

Koncedent i Koncesionar zajednički Ugovorne strane, a pojedinačno Ugovorna strana

Zaključen \_\_\_\_\_\_\_ 2023. godine, u Podgorici

## Preambula:

S OBZIROM DA

Ustav Države Crne Gore („Službeni list Crne Gore”, broj 1/07 i 38/13), član 58, definiše da su prirodna bogatstva u državnoj imovini,

Zakon o državnoj imovini („Službeni list Crne Gore”, broj 21/09 i 40/11), član 11, definiše da su prirodna bogatstva kojima raspolaže Crna Gora: rude, nafta, gas i druga prirodna bogatstva određena zakonom,

Zakon o rudarstvu („Službeni list Crne Gore”, broj 65/08, 74/10, 40/11), član 3, definiše da se rudnim bogatstvima smatraju sve organske i neorganske mineralne sirovine u čvrstom, tečnom i gasovitom stanju koje se nalaze u primarnom ležištu, u nanosima, odlagalištima, kao i tehnogene mineralne sirovine nastale procesom eksploatacije,

Zakon o koncesijama („Službeni list Crne Gore", br. 8/09 i 73/19), član 6, definiše da predmet koncesije mogu biti, između ostalog, istraživanje ili eksploatacija, ili istraživanje i eksploatacija mineralnih sirovina od strateškog značaja, kao i korišćenje i drugih prirodnih bogatstava, dobara u opštoj upotrebi i drugih dobara od opšteg interesa u državnoj imovini, u skladu sa zakonom.

Zakon o koncesijama, član 9, definiše da odluku o davanju koncesije na predmetu koncesije na kojem svojinska prava i ovlašćenja vrši Crna Gora donosi Vlada Crne Gore, odnosno Skupština.

Ministarstvo kapitalnih investicija Vlade Crne Gore je objavilo Javni oglas za dodjelu koncesije za detaljna geološka istraživanja i eksploataciju nemetalične mineralne sirovine tehničko-građevinskog kamena lokalitet “Presjeka”, Prijestonica Cetinje(„Službeni list Crne Gore“, broj ......)

Da je Koncesionar po predmetnom Javnom oglasu dostavio ponudu broj XX od XX 202-godine,

Da je Vlada Crne Gore donijela Odluku o dodjeli koncesije za detaljna geološka istraživanja i eksploataciju nemetalične mineralne sirovine tehničko-građevinskog kamena lokalitet “Presjeka”, Prijestonica Cetinje („Službeni list Crne Gore“, broj ......)

Da Zakon o koncesijama („Službeni list Crne Gore", br. 08/09 i 73/19), član 43, definiše da se Ugovor o koncesiji zaključuje u roku od 15 dana donošenja odluke, odnosno u roku utvrđenom u odluci o davanju koncesije, u skladu sa tenderskom dokumentacijom, dostavljenom ponudom i odlukom o davanju koncesije.

Ugovorne strane su se dogovorile kao što slijedi:

1. **Tumačenje i definicije**
2. U tumačenju ovog Ugovora, osim u slučaju kada kontekst zahtijeva drugačije, biće primjenjivana sljedeća pravila:

* riječi u jednini će podrazumijevati i njihovu množinu, a riječi u množini će podrazumijevati i njihovu jedninu;
* riječi bilo kog roda će podrazumijevati i drugi rod;
* pozivanje na bilo koji zakon i drugi propis, statut, obavještenje ili odluku će obuhvatati i sve njihove buduće izmjene ili druge promjene;
* upućivanje na bilo koji ugovor, protokol, sporazum ili neki drugi dokument će obuhvatati sve njihove amandmane, dopune, izmjene ili druge promjene;
* naslovi članova ovog ugovora unijeti su isključivo radi lakšeg snalaženja i neće ni na koji način uticati na tumačenje ugovora i
* sva obavještenja, saglasnosti i potvrde biće u pisanom obliku.

1. Definicije predviđene zakonom i drugim propisima će se primjenjivati na ovaj Ugovor i povezane aktivnosti koje se vrše u skladu sa Ugovorom.
2. Pojedini izrazi i pojmovi upotrijebljeni u ovom Ugovoru imaju sljedeće značenje:

|  |  |
| --- | --- |
| Bankarska garancija | označava bezuslovnu obnovljivu bankarsku garanciju plativu na prvi poziv, bez prava prigovora, izdatu u skladu sa članom 43a Zakona o koncesijama i članom 12 Ugovora, na iznos utvrđen Ugovorom, u formi i sa sadržinom kao u Prilogu 1 i 2 Ugovora, koja se izdaje kao sredstvo obezbjeđenja za dobro izvršenje ugovornih obaveza od strane Koncesionara; |
| Bankarska garancija za rekultivaciju | označava bezuslovnu obnovljivu bankarsku garanciju plativu na prvi poziv, bez prava prigovora, izdatu u skladu sa članom 13 Ugovora, na iznos utvrđen od strane Koncedenta u skladu sa zakonom, u formi i sa sadržinom kao u Prilogu 3 Ugovora, koja se izdaje kao sredstvo obezbjeđenja izvršavanja ugovornih obaveza sanacije i rekultivacije površina na kojima su izvođeni rudarski radovi; |
| Istražno-eksploatacioni prostor | označava prostor na kojem će se vršiti detalna geološka istraživanja i eksploatacija Mineralne sirovine koja je predmet ovog Ugovora, a koji je određen Koncesionim aktom i članom 3 Ugovora; |
| Elaborat o klasifikaciji, kategorizaciji i proračunu rezervi Mineralne sirovine  Javni oglas | označava Elaborat koji izrađuje Koncesionar u skladu sa zakonom, a koji sadrži podatke o klasifikaciji, kategorizaciji i proračunu rezervi mineralne sirovine tehničko-građevinskog kamena “Presjeka”, Prijestonica Cetinje, čiju ovjeru vrši Organ uprave u skladu sa zakonom;  označava Javni oglas za dodjelu koncesije za detaljna geološka istraživanja i eksploataciju nemetalične mineralne sirovine tehničko-građevinskog kamena “Presjeka”, Prijestonica Cetinje („Službeni list Crne Gore“, broj \_\_\_\_\_), |
| Ležište | Označava ležište hničko-građevinskog kamena “Presjeka”, Prijestonica Cetinje. |
| Mineralna sirovina | označava mineralnu sirovinu tehničko-građevinskog kamena “Presjeka”, Prijestonica Cetinje; |
| Koncesiona djelatnost | označava sve aktivnosti Koncesionara na geološkim istraživanjima i eksploataciji mineralne sirovine tehničko-građevinskog kamena sa lokalitet “Presjeka”,Prijestonica Cetinje |
| Koncesiona naknada | označava naknadu utvrđenu članom 10 Ugovora koju Koncesionar plaća Koncedentu u skladu sa zakonom i Ugovorom; |
| Koncesioni akt | označava Koncesioni akt o mineralnoj sirovini tehničko-građevinskog kamena lokalitet “Priesjeka”,Prijestonica Cetinje usvojen od stane Koncedenta na sjednici od \_\_\_\_\_ 202\_. godine; |
| Koncesiono društvo [u slučaju dodjele *ugovora inostranom drušvu, konyorcijumu ili fizičkom licu]* | označava privredno društvo sa sjedištem u Crnoj Gori, osnovano i registrovano u skladu sa zakonom od strane Koncesionara za potrebe vršenja Koncesione djelatnosti i koje je u 100% vlasništvu Koncesionara; |
| Organ uprave | označava Ministarstvo kapitalnih investicija, ili drugo pravno lice kome su u skladu sa zakonom povjereni poslovi iz nadležnosti Ministarstva kapitalnih investicija u oblasti detaljnih geoloških istraživanja i/ili rudarstva; |
| Period trajanja koncesije | označava period određen članom 4 ovog Ugovora na koji se Koncesionaru daje koncesija za vršenje Koncesione djelatnosti; |
| Ponuda | označava ponudu Koncesionara dostavljenu u skladu sa Javnim oglasom broj:\_\_\_\_\_\_\_\_\_\_\_\_\_**,** na osnovu kojeg je Koncesionar izabran za najpovoljnijeg ponuđača i koja čini sastavni dio ovog Ugovora; |
| Ugovor | označava ovaj Ugovor o koncesiji za detaljna geološka istraživanja i eksploataciju lokaliteta mineralne sirovine tehničko-građevinskog kamena “Presjeka”Prijestonica Cetinje sa svim prilozima, koji čine sastavni dio Ugovora; |
| Viša sila | označava događaje bliže definisane članom 18 Ugovora; |
| Zakon ili propis | označava sva pravna akta (Ustav, zakone i druge propise donijete na osnovu zakona) koji su važeći na teritoriji Crne Gore. |

1. **Predmet koncesije**
2. Ugovorne strane su saglasne da je predmet ovog Ugovora pravo na detaljna

geološka istraživanja i eksploataciju Mineralne sirovine, koju će Koncesionar vršiti u skladu sa zakonom, uslovima i rokovima navedenim u ovom Ugovoru, tehničkom dokumentacijom, izdatim saglasnostima i odobrenjima.

1. Ugovorne strane su saglasne da Koncesionar po osnovu ovog Ugovora, nema pravo da u okviru Istražno – eksploatacionog prostora vrši detaljna geološka istraživanja i eksploataciju drugih mineralnih sirovina.
2. **Istražno-eksploatacioni prostor**
3. Lokalitet tehničko-građevinskog kamena “Presjeka”, nalazi se neposredno uz magistralni put Podgorica-Cetinje-Budva na oko 20 km od Podgorice, u pravcu jugozapada, i na oko 8 km udaljenosti od Cetinja, na području mjesta Gornji Ulići. Sa magistralnog puta Podgorica-Cetinje-Budva odvaja se lokalni makadamski put širine 3 m koji zalazi u traženi prostor. Prema katastarskoj podjeli traženi prostor pripada Opštini Cetinje, KO Ceklin, i zauzima površinu od 224.706 m2 ili 22,5 ha.
4. Za potrebe izrade koncesionog akta za lokalitet tehničko-građevinskog kamena “Presjeka” Prijestonica Cetinje, preduzeće za izvođenje geodetskih radova Etalon Geo Office d.o.o. Podgorica, koje je registrovano i licencirano za tu vrstu posla, je uradilo Tehnički izvještaj sa koordinatama graničnih tačaka perspektivnog prostora “Presjeka” Prijestonica Cetinje (u daljem tekstu: Tehnički izvještaj).

Pojava tehničko-građevinskog kamena '“Presjeka'“, Gornji Ulići, pripada geografskom listu Titograd 1:100 000, sekcija Orasi 1:25 000.Traženi prostor nalazi se na karstnom području sela Gornji Ulići, na nadmorskoj visini od 450 do 550 m.n.m. Prostor je izgrađen od debeloslojevitih i bankovitih krečnjaka i dolomitisanih krečnjaka jurske starosti.Područje istražno-eksploatacionog prostora je relativno slabo naseljeno. Stanovništvo je skoncentrisano u manjim mjestima kao što su Gornji Ulići.Na 500-600 m vazdušne linije zapadno od lokaliteta nalaze se prve kuće u selu Gornji Ulići.

Na planu KO Ceklin, razmjere 1:2500, na zemljištu na kojem se nalazi lokalitet tehničko-građevinskog kamena “Presjeka”, definisan je koncesioni prostor sa 94 granične tačke sa utvrđenim koordinatama državnog koordinatnog sistema (DKS) i površinom od 22,5 ha koju zahvata predmetno područje.

Koordinate graničnih tačaka i površina lokaliteta tehničko-građevinskog kamena “Presjeka” Prijestonica Cetinje, prikazani su u Tehničkom izvještaju, koji je sastavni dio predmetnog Koncesionog akta.

**Član 4 Period trajanja koncesije**

1. Period trajanja koncesije iznosi \_\_\_\_\_\_\_\_\_\_\_\_\_\_\_\_ godina i počinje teći od dana zaključivanja Ugovora.
2. Istekom roka iz stava 1 ovog člana Ugovor prestaje da važi.
3. Bez obzira na odredbe stava 2 ovog člana ugovorne strane su saglasne da iako Period trajanja koncesije istekne, ili dođe do potpunog iskorištenja eksploatacionih rezervi Mineralne sirovine sa ležišta, ili Ugovor bude raskinut u skladu sa odredbama Ugovora i zakona, svaka finansijska obaveza, obaveza rekultivacije i sanacije ležišta, kao i druge obaveze Koncesionara koje su nastale prije isteka Perioda trajanja koncesije, ili potpunog iskorištenja eksploatacionih rezervi Mineralne sirovine sa ležišta, ili raskida Ugovora, će i dalje imati obavezujući karakter za Koncesionara do njihovog konačnog ispunjenja u skladu sa zakonom i Ugovorom, i u tu svrhu odredbe Ugovora koje odnose na obavještenja, mjerodavno pravo i rješavanje sporova će se i dalje primjenjivati.

**Član 5 Uslovi obavljanja Koncesione djelatnosti**

1. Koncesionar je dužan da Koncesionu djelatnost vrši u skladu sa zakonom, uslovima i rokovima navedenim u ovom Ugovoru, tehničkom dokumentacijom, izdatim saglasnostima i odobrenjima.
2. Koncesionar je dužan da u roku od 1 (jedne) godine od dana zaključenja Ugovora izvede detaljna geološka istraživanja, izradi i u skladu sa zakonom ovjeri Elaborat o klasifikaciji, kategorizaciji i proračunu rezervi Mineralne sirovine.
3. Koncesionar je dužan da u roku od 2 (dvije) godine od dana zaključenja Ugovora izradi rudarsku tehničku dokumentaciju za eksploataciju Mineralne sirovine i pribavi odobrenja i saglasnosti za izvođenje radova po istim, u skladu sa zakonom.
4. Koncesionar je dužan da pri obavljanju Koncesione djelatnosti preduzima sve mjere u skladu sa zakonom radi obezbjeđenja opšte sigurnosti i zaštite ljudi i imovine, zaštite životne sredine i objekata od istorijske, kulturne i prirodne vrijednosti.
5. Koncesionar za izvođenje dijela rudarskih radova može angažovati podizvođače u skladu sa zakonom.

**Član 6 Ostale obaveze Koncesionara**

Ugovorne strane su saglasne da je Koncesionar dužan da:

1. racionalno eksploatiše Mineralnu sirovinu i vrši njenu obradu uz obezbjeđenje ljudi i imovine, u skadu sa zakonom;
2. poštuje projektovane i ugovorene kapacitete i dinamiku realizacije koncesije;
3. tokom eksploatacije, u skladu sa zakonom, izvodi geološka istraživanja u cilju povećanja ukupnih rezervi Mineralne sirovine ;
4. poštuje mjere zaštite životne sredine propisane i utvrđene odobrenom tehničkom dokumentacijom i zakonom;
5. ulaže u istraživanje za poboljšanje sigurnosti radne sredine i za poboljšanje mjera zaštite životne sredine;
6. postupa isključivo po projektima i odobrenim tehnološkim postupcima;
7. izvještava Koncedenta o eventualnoj pojavi drugih mineralnih sirovina u ležištima;
8. obavlja rudarska mjerenja i izrađuje rudarske planove;
9. dostavlja redovno Koncedentu podatke o otkopanim količinama Mineralne sirovine u skladu sa zakonom, kvalitetu i stanju rezervi Mineralne sirovine, kao i sve druge podatke koje zahtijeva Koncedent a koji su neophodne za praćenje realizacije Ugovora;
10. vrši doistraživanje Eksploatacionog prostora u skladu za zakonom;
11. vrši redovnu izradu Elaborata o klasifikaciji, kategorizaciji i proračunu rezervi Mineralne sirovine u skladu sa zakonom;
12. sprovodi mjere u cilju unaprjeđenja energetske efikasnosti;
13. obezbijedi novčana sredstva za realizaciju koncesije;
14. nadležnom organu dostavlja dokaz o osiguranju za period trajanja ugovora o koncesiji u skladu sa članom 15 Ugovora;
15. najkasnije u roku od 30 (trideset) dana od dana pisanog poziva Koncedenta istom obezbijedi neophodna finansijska sredstva za vršenje eksproprijacije;
16. ukoliko je vlasnik zemljišta u zahvatu istražno-eksploatacionog prostora, a nakon pokrenutog postupka eksproprijacije,do pravosnažnosti rješenja o eksproprijaciji, zaključi sporazum sa Koncedentom kojim će se izvršiti prenos nepokretnosti u vlasništvo Koncedenta u skladu sa članom 52 Zakona o eksproprijaciji;
17. plaća naknadu za korišćenje nepokretnosti u državnoj imovini u skladu sa zakonom, osim ukoliko je Koncesionar snosio troškove eksproprijacije u smislu člana 7 ovog Ugovora ili ukoliko je Koncesionar, kao raniji vlasnik, prenio nepokretnosti u svojinu Koncedentu bez naknade u smislu člana 6 tačka p) ovog Ugovora.

**Član 7 Imovinsko - pravni odnosi**

1. Ugovorne strane su saglasne da će se imovinsko-pravni odnosi u pogledu zemljišta u okviru istražno-eksploatacionog prostora koje je nije u državnoj svojini u vrijeme zaključenja ovog Ugovora rješavati u skladu sa članom 44 Zakona o koncesijama, proglašenjem javnog interesa na osnovu Zakona o eksproprijaciji, a o trošku Koncesionara prateći dinamiku eksploatacije u toku trajanja koncesionog ugovora.
2. Ugovorne strane saglasno konstatuju da će Koncedent obezbijediti proglašenje javnog interesa i nakon toga sprovesti postupak eksproprijacije za specificirane katastarske parcele u skladu sa dinamikom eksploatacije za prve najmanje dvije godine eksploatacije, što je neophodno za dobijanje odobrenja za izvođenje radova će se omogućiti stupanje u posjed u skladu sa zakonom.
3. Ugovorne strane saglasno konstatuju da troškovi vršenja eksproprijacije na zemljištu koje je precizirano pisanim zahtjevom Koncesionara, preuzima Koncesionar, nezavisno od činjenice da se eksproprijacija vrši u ime i za račun Koncedenta. Koncesionar se ovim obavezuje da će najkasnije u roku od 30 (trideset) dana od dana pisanog poziva Koncedenta istom obezbijediti neophodna finansijska sredstva za vršenje eksproprijacije.
4. Ukoliko je Koncesionar vlasnik zemljišta, nakon pokrenutog postuka eksproprijacije, Koncesionar i Koncedent će zaključiti sporazum kojim će se izvršiti prenos nepokretnosti u vlasništvo Koncedenta u skladu sa članom 52 Zakona o eksproprijaciji, pri čemu će se prenos nepokretnosti izvršiti bez naknade Koncesionaru.

**Član 8 Pripadnost grupi ležišta**

1. Ugovorne strane saglasno konstatuju da Mineralna sirovina pripadaja Grupi G3 ležišta sa procentualnim iznosom od \_% *[popuniti u skladu sa ponudom]*od tržišne vrijednosti bilansnih ili eksploatacionih rezervi, odnosno ukupnog tržišnog proizvoda.

**Član 9 Minimalna godišnja eksploatacija**

Koncesionar je dužan da vrši minimalnu godišnju eksploataciju Mineralne sirovine na sljedeći način:

Za planirani godišnji kapacitet površinskog kopa od 60 .000 m3 č.s.m, u predviđenom

periodu eksploatacije od 28 godina, potrebno je 2.520. 000 m3 č.s.m.

**Član 10 Koncesiona naknada**

1. Koncesionar je dužan da za dobijeno pravo ne eksploataciju Mineralne sirovine, plaća Koncesionu naknadu u skladu sa zakonom i Ugovorom.
2. Koncesiona naknada iz stava 1 ovog člana se sastoji od stalnog i promjenjivog dijela naknade.
3. Koncesionar je dužan da za dobijeno pravo na eksploataciju Mineralne sirovine plaća stalni dio koncesione naknade, u ukupnom iznosu od \_\_\_\_\_\_\_\_ (popuniti u skladu sa ponudom), i to na sljedeći način:

* *[popuniti u skladu sa ponudom].*

4. Koncesionar je dužan da iznose stalnog dijela Koncesione naknade iz stava 3 ovog člana plaća u jednakim polugodišnjim ratama do kraja juna, odnosno decembra tekuće godine.

5. Ugovorne strane su saglasne da obračun promjenjivog dijela Koncesione naknade vrši godišnje Organ uprave u skladu sa zakonom i parametrima koji su na snazi na dan obračuna. Promjenljivi dio koncesione nakade se plaća u iznosu za koji je veći od stalnog dijela koncesione naknade.

6. Ugovorne strane su saglasne da Koncedent može za obračun godišnje vrijednosti proizvodnje Mineralne sirovine koristiti i statističke podatke o ostvarenim prosječnim godišnjim prodajnim cijenama ove vrste proizvoda na domaćem ili inostranom tržištu.

**Član 11 Kontrola otkopanih količina**

1. Ugovorne strane su saglasne da kontrolu otkopanih količina Mineralne sirovine može jedanput godišnje izvršiti institucija, komisija ili drugo lice koju odredi Organ uprave.
2. Ugovorne strane su saglasne da ukoliko se kontrolom iz stava 1 ovog člana utvrdi da je Koncesionar otkopao količine Mineralne sirovine u količini većoj od prikazanih, Koncesionar će izvršiti plaćanje Koncesione naknade za utvđenu razliku otkopanih količina Mineralne sirovine prema parametrima koji su utvrđeni Ugovorom i zakonom, na način i u rokovima koje odredi Organ uprave.
3. Bez uticaja na odredbe stava 2 ovog člana Koncedent zadržava pravo da raskine ovaj Ugovor u slučaju da se utvrdi da je Koncesionar otkopao količine Mineralne sirovine u količini većoj od prikazanih.
4. Troškove kontrole otkopanih količina Mineralne sirovine snosi Koncesionar.

**Član 12 Bankarska garancija**

1. Koncesionar je dužan da Koncedentu redovno dostavlja Bankarsku garanciju prihvatljivu za Koncedenta i plativu na prvi poziv bez prava prigovora, kao sredstvo obezbjeđenja izvršenja svih ugovornih obaveza.
2. Koncesionar je dužan da u roku od 60 dana od dana zaključivanja ovog Ugovora, dostavi Koncedentu Bankarsku garanciju plativu na prvi poziv bez prava prigovora, u formi i sadržaju kao u Prilogu 1 Ugovora, kao sredstvo obezbjeđenja izvršenja ugovornih obaveza iz člana 5 stav 2 Ugovora i drugih ugovornih obaveza, u iznosu od **46 500,00 € (slovima: četrdeset šest hiljada i petsto eura**) i sa rokom važenja od godinu dana od datuma izdavanja.
3. Prije dostavljanja bankarske garancije iz stava 1 ovog člana, Koncesionar ne može sticati koristi, niti preuzimati prava i obaveze iz ovog Ugovora
4. Koncesionar je dužan da, najkasnije 30 dana prije isteka Bankarske garancije iz stava 2 ovog člana dostavi Koncedentu Bankarsku garanciju plativu na prvi poziv bez prava prigovora, u formi i sadržaju kao u Prilogu 2 Ugovora, kao sredstvo obezbjeđenja izvršenja svih ugovornih obaveza, u iznosu od **93 000,00 € (slovima: devedeset tri hiljade eura)** i sa rokom važenja od godinu dana od datuma izdavanja.
5. Koncesionar će za vrijeme Perioda trajanja koncesije, kao i nakon Perioda trajanja koncesije do ispunjenja svih finansijskih obaveza, obaveza rekultivacije i sanacije ležišta nastalih prije isteka Perioda trajanja koncesije, vršiti redovno obnavljanje Bankarske garancije iz stava 4 ovog člana, i to na način što će svaku narednu Bankarsku garanciju dostavljati najkasnije 30 dana prije isteka tekuće Bankarske garancije.
6. Propuštanje Koncesionara da dostavi novu Bankarsku garanciju u rokovima i na način definisanim ovim članom smatraće se osnovom za aktiviranje tekuće Bankarske garancije.
7. Po dostavljanju nove Bankarske garancije prethodna Bankarska garancija će se vratiti Koncesionaru.
8. Ugovorne strane su saglasne da je Koncedent ovlašćen da važeću Bankarsku garanciju u cjelosti naplati u slučaju propuštanja obnavljanja Bankarske garancije, odnosno u slučaju raskida Ugovora predviđenog članom 19 istog, kao i izvršiti djelimičnu naplatu nezavisno od raskida u slučajevima djelimičnog neispunjenja obaveze od strane Koncesionara. U slučaju nastupanja raskidnih okolnosti definisanih članom 19 Ugovora, Koncedent je nezavisno od činjenice i momenta izjavljivanja raskida Ugovora, ovlašćen izvršiti aktiviranje Bankarske garancije i prije eventualnog raskida, a posebno u slučajevima u kojima se Bankarska garancija bliži isteku važenja. U slučaju eventualnog odustanka Koncedenta od raskida Ugovora, uprkos postojanju uslova za isti, ne može se smatrati ili tumačiti da je isti dužan izvršiti povraćaj iznosa naplaćenog aktiviranjem Bankarske garancije.
9. Nezavisno od realizacije Bankarske garancije, i visine iznosa naplaćene istom, Koncedent ima pravo na punu naknadu štete od Koncesionara, koju je isti prouzrokovao svojom krivicom, odnosno nepoštovanjem odredbi Ugovora.

**Član 13 Rekultivacija i sanacija površina i sredstvo obezbjeđenja**

1. Koncesionar je dužan da u toku i po završetku izvođenja rudarskih radova na

eksploataciji Mineralne sirovine, bez obzira na uzrok završetka izvođenja radova, izvrši sanaciju i rekultivaciju površina na kojima su izvođeni rudarski radovi u skladu sa zakonom.

1. Ugovorne strane su saglasne da ako u roku od godinu dana od završetka izvođenja rudarskih radova na eksploataciji Mineralne sirovine, bez obzira na uzrok završetka izvođenja radova, Koncesionar ne izvrši ili u nedovoljnoj mjeri izvrši sanaciju i rekultivaciju površina na kojima su izvođeni rudarski radovi, istu može izvršiti Koncedent o trošku Koncesionara.
2. Bez obzira na odredbe stava 2 ovog člana, u slučaju da Koncesionar u roku od četiri mjeseca od dana završetka izvođenja rudarskih radova na eksploataciji Mineralne sirovine ne otpočne sa izvođenjem radova na sanaciji i rekultivaciji površina na kojima su izvođeni rudarski radovi, Koncedent može dostaviti obavještenje Koncesionaru kojim se zahtijeva da otpočne sa izvođenjem radova u roku od 60 (slovima: šezdeset) dana od datuma dostavljanja obavještenja. Ukoliko u ostavljenom roku Koncesionar ne otpočne sa izvođenjem radova na sanaciji i rekultivaciju, Koncedent može izvršiti sanaciju i rekultivaciju površina na kojima su izvođeni rudarski radovi o trošku Koncesionara, uključujući sve stvarne i povezane troškove angažovanih lica i koncedenta.
3. Ugovorne strane su saglasne da je Koncesionar dužan da, u trenutku kada se steknu uslovi za obračun godišnjeg iznosa sredstava za rekultivaciju, dostavi Koncedentu, u skladu sa zakonom, a na njegov zahtjev Bankarsku garanciju za rekultivaciju, plativu na prvi poziv bez prava prigovora, u formi i sadržaju kao u Prilogu 3 Ugovora, sa rokom važenja od 12 (slovima: dvanaest) mjeseci od datuma izdavanja, kao sredstvo obezbjeđenja izvršavanja obaveza rekultivacije i sanacije površina na kojima su izvođeni rudarski radovi.
4. Koncesionar će tokom čitavog Perioda trajanja koncesije, kao i tokom izvršenja obaveza definisanih ovim članom, bez obzira na činjenicu da li je Period trajanja koncesije istekao ili je Ugovor raskinut od strane Koncedenta, vršiti redovno obnavljanje Bankarske garancije za rekultivaciju iz stava 4 ovog člana, i to na način što će svaku narednu Bankarsku garanciju za rekultivaciju dostavljati najkasnije 30 dana prije isteka tekuće Bankarske garancije za rekultivaciju, ili u roku koji u skladu sa zakonom odredi Koncedent.
5. U slučaju da Koncedent u skladu sa st. 2 ili 3 ovog člana izvrši sanaciju i rekultivaciju površina na kojima su izvođeni rudarski radovi, isti ima pravo na aktivaciju Bankarske garancije za rekultivaciju ili povlačenje drugog sredstva obezbjeđenja izvršenja obaveze rekultivacije, u skladu sa zakonom. U slučaju da troškovi Koncedenta za sanaciju i rekultivaciju prelaze visinu novčanih sredstava obezbijeđenih u skladu sa ovim stavom, Koncesionar je dužan nadoknaditi nastalu razliku Koncedentu.
6. Ugovorne strane su saglasne da Koncedent u skladu sa zakonom određuje visinu novčanog iznosa na koji se izdaje Bankarska garancija za rekultivaciju iz stava 4 i 5 ovog člana.
7. Propuštanje Koncesionara da dostavi novu Bankarsku garanciju za rekultivaciju u rokovima definisanim ovim članom ili u rokovima koje odredi Koncedent u skladu sa zakonom, smatraće se osnovom za aktiviranje tekuće Bankarske garancije za rekultivaciju.
8. Po dostavljanju nove Bankarske garancije za rekultivaciju prethodna Bankarska garancija za rekultivaciju će se vratiti Koncesionaru.
9. Ugovorne strane su saglasne da Koncedent ima pravo da, u skladu sa zakonom, zahtijeva drugo sredstvo obezbjeđenja izvršenja obaveze rekultivacije definisane ovim članom, različito od bankarske garanciju za rekultivaciju. U tom slučaju, nakon obezbjeđenja drugog sredstva obezbjeđenja izvršenja obaveze rekultivacije od strane Koncesionara, u skladu sa zakonom, Koncedent će izvršiti povraćaj tekuće bankarske garancije za rekultivaciju.”

**Član 14 Naknada za korišćenje zemlje u državnoj imovini**

1. Koncesionar je dužan da plaća naknadu za korišćenje zemljišta u državnoj imovini, na godišnjem nivou.
2. Koncesionar je dužan da za procjenu zemljišta u državnoj imovini angažuje ovlašćenog procjenitelja, u skladu sa Uredbom o načinu utvrđivanja naknade za korišćenje nepokretnosti u državnoj imovini, i u roku od 60 dana od dana zaključenja ugovora Koncedentu dostavi Izvještaj ovlašćenog procjenitelja.

**Član 15 Osiguranje**

1. Koncesionar je dužan da Organu uprave dostavlja polisu osiguranja, u originalu ili ovjerenoj kopiji, za period trajanja ovog Ugovora.
2. Osiguranje iz stava 1 ovog člana mora pokrivati:
3. gubitak ili štetu na postrojenjima, opremi i drugoj imovini u vezi sa pravima, obavezama ili aktivnostima iz ovog Ugovora;
4. eventualna zagađenja životne sredine u vezi sa pravima, obavezama ili aktivnostima iz ovog Ugovora; i
5. gubitak ili oštećenje imovine ili povrede koje pretrpe treća lica u vezi sa pravima, obavezama ili aktivnostima iz Ugovora.

**Član 16 Koncesiono društvo**

1. Koncesionar je dužan da u skladu sa zakonom u roku od 60 dana od potpisivanja ovog Ugovora, osnuje i registruje privredno društvo sa sjedištem u Crnoj Gori, koje će obavljati Koncesionu djelatnost i koje će biti u 100% vlasništvu Koncesionara.
2. Nakon osnivanja Koncesionog društva iz stava 1 ovog člana i njegove registracije, sva prava i obaveze Koncesionara iz ovog Ugovora predstavljaće istovremeno prava i obaveze Koncesionog društva**.**
3. Bez obzira na stav 2 ovog člana Koncesionar i Koncesiono društvo ostaju neograničeno solidarno odgovorni Koncedentu za ispunjenje svih ugovornih obaveza.
4. Koncedent je ovlašćen da po sopstvenom nahođenju i/ili od Koncesionara i/ili od Koncesionog društva zahtijeva ispunjenje bilo koje ugovorne obaveze, odnosno traži prinudno izvršenje bilo koje ugovorne obaveze, zahtijeva obeštećenje za bilo koji gubitak koji je pretrpio usled radnje Koncesionara, odnosno uslijed toga što neka obaveza Koncesionara, u skladu s ovim Ugovorom, nije ispunjena u vrijeme i na način kao što je to ovim Ugovorom određeno.
5. Koncesionar ne može na bilo koji način raspolagati (prodaja, prenos ili uspostavljanje tereta) udjelima u Koncesionom društvu, niti smije na bilo koji način efektivno prenijeti pravo upravljanja nad Koncesionim društvom, bez prethodne saglasnosti Koncedenta.
6. Koncesionar neće preduzeti nikakvu radnju koja vodi statusnoj promjeni ili reorganizaciji Koncesionog društva, promijeni njegovog sjedišta, kao ni promjeni jednog ili više članova konzorcijuma ukoliko je Koncesionar konzorcijum, bez prethodne pisane saglasnosti Koncedenta.
7. Izuzetno od stava 1 ovog člana, Koncesionar nije u obavezi da osnuje Koncesiono društvo iz stava 1 ovog člana ukoliko je Koncesionar već registrovan za obavljanje privredne djelatnosti u Crnoj Gori, u kom slučaju će biti dužan da u roku od 60 dana od dana potpisivanja ovog Ugovora proširi registraciju za vršenje koncesione djelatnosti, a odredbe iz stava 1 do 6 ovog člana se neće primjenjivati.

**Član 17 Odgovornost Koncesionara i Koncesionog društva**

1. Koncesionar i Koncesiono društvo su neograničeno solidarno odgovorni za svu štetu nastalu obavljanjem Koncesione djelatnosti koju pretrpi Koncedent ili treća strana.
2. Koncesionar i Koncesiono društvo su dužni da obeštete i oslobode Koncedenta odgovornosti u slučaju bilo kakvih zahtjeva za naknadu štete koje treća strana podnese protiv Koncedenta, a u pogledu povrede, gubitka ili štete koju prouzrokuje Koncesionar, Koncesiono društvo, ili lice angažovano od strane istih, u vršenju Koncesione djelatnosti.
3. Koncesionar i Koncesiono društvo su neograničeno solidarno odgovorni za svu štetu koju prouzrokuju lica angažovana od strane Koncesionara i Koncesionog društva za potrebe vršenja Koncesione djelatnosti.
4. Ukoliko Koncesionar nije bio u obavezi da osnuje Koncesiono društvo, sve obaveze i odgovornosti iz ovog člana se odnose samo na Koncesionara.

**Član 18 Viša sila**

1. Za svrhe ovog Ugovora, pojam „Viša sila” odnosi se na svaki uzrok ili događaj koji je van razumne kontrole i nije nastao uslijed djelovanja Ugovorne strane koja tvrdi da je pretrpjela posljedice usled nastupnja takvog događaja, a koji se nije mogao spriječiti, izbjeći ili otkloniti, a koji je doveo do neispunjenja obaveze ili kašnjenja u ispunjenju obaveza predviđenih Ugovorom. Pod pojmom Više sile podrazumijevaju se prirodne pojave ili nepogode, požar, objavljeni ili neobjavljen ratovi, prekogranična neprijateljstva, blokade, karantinska ograničenja, građanski nemiri ili neredi.
2. Kašnjenja u eksploatacionim radovima, koja nastanu kao rezultat, inače, razumno predvidivih nepovoljnih vremenskih uslova ili razumno predvidivih neodgovarajućih hidroloških, geoloških uslova, socijalnih ili ekoloških uslova, neće se smatrati Višom silom.
3. Neispunjavanje obaveza preuzetih Ugovorom ili kašnjenje u ispunjavanju istih od strane Koncedenta ili Koncesionara, osim obaveze vršenja plaćanja dospjele Koncesione naknade u skladu sa Ugovorom i zakonom, ne smatra se kršenjem ugovornih obaveza u obimu u kojem je pomenuto kašnjenje ili neispunjavanje obaveza uzrokovano Višom silom.
4. Ugovorna strana koja se poziva na Višu silu obavezna je da preduzme razumne mjere, odnosno radnje, da pretrpljenu štetu i gubitke svede na minimum i da drugu Ugovornu stranu obavijesti pisanim pisanim ili elektronskim putem o dejstvu Više sile, najkasnije u roku od 15 dana od dana saznanja o uticaju Više sile. Obavještenje sadrži detaljan opis događaja prouzrokovanog Višom silom, kao i mjere i radnje koje Ugovorna strana preduzima, radi maksimalnog smanjenja posljedica tog djelovanja.
5. U slučaju Više sile privremeno miruju prava i obaveze iz Ugovora do prestanka dejstva Više sile. Odluku o mirovanju prava i obaveza Koncesionara iz Ugovora donosi Koncedent na osnovu pisanog ili elektronskog zahtjeva Koncesionara koji se podnosi najkasnije 15 dana od dana nastupanja okolnosti na koje se Koncesionar poziva. Ugovorne strane će, što je prije moguće, sprovesti konsultacije u dobroj mjeri kako bi se dogovorile o odgovarajućim radnjama radi umanjenja posljedica Više sile i kako bi obezbijedili dalje izvršenje ugovornih obaveza.
6. Ugovorna strana pogođena Višom silom će obavijestiti drugu stranu što je prije moguće o prestanku okolnosti koja predstavlja Višu silu. Nakon tog obavještenja Ugovorne strane će nastaviti da ispunjavaju svoja prava i obaveze iz Ugovora na način i pod uslovima koji su predviđeni Ugovorom, pri čemu će relevantni rokovi za ispunjenje pojedinih obaveza Koncesionara biti automatski produženi za period trajanja mirovanja prava i obaveza Koncesionara, ali bez uticaja na rok trajanja koncesije.

**Član 19 Raskid Ugovora**

1. Ugovorne strane su saglasne da Koncedent ima pravo da raskine Ugovor dostavljanjem obavještenja o raskidu, bez davanja roka za otklanjanje povreda Ugovora, ukoliko:
2. koncesionar ne plati koncesionu naknadu u roku od 60 dana od dana dospjelosti obaveze;
3. je pokrenut postupak stečaja nad Koncesionarom [ili Koncesionim društvom]ili Koncesionim društvom] po zakonu kojim se uređuje stečaj;
4. je koncesija data na osnovu netačnih podataka bitnih za donošenje odluke o davanju koncesije i zaključivanje ovog Ugovora;
5. se vršenjem koncesione djelatnosti ugrožava životna sredina i zdravlje ljudi ili zakonom zaštićena područja i objekti, što se u vrijeme davanja koncesije nije moglo predvidjeti, a mjere predviđene posebnim propisima nijesu dovoljne da to spriječe;
6. Koncesionar svoja prava i obaveze iz ovog Ugovora prenese na drugo privredno društvo bez prethodne saglasnosti Koncedenta;
7. dođe do promjene članova konzorcijuma, ukoliko je Koncesionar konzorcijum, bez saglasnosti Koncedenta;
8. Koncesionar raspolaže (prodaja, prenos ili uspostavljanje tereta) ili prenese vlasničke udjele u Koncesionom društvu na drugo pravno ili fizičko lice bez prethodne saglasnosti Koncedenta, ili na bilo koji drugi način krši odredbe člana 15 Ugovora;
9. Koncesionar prikaže netačne podatke o eksploatisanim količinama Mineralne sirovine, njihovoj vrijednosti, strukturi i cijeni;
10. Koncesionar ne dostavi ili ne obnavlja Bankarsku garanciju u rokovima, sadržaju i visini određenom članom 12 Ugovora.
11. Koncesionar ne dostavi Bankarsku garanciju za rekultivaciju, u roku, sadržaju i visini određenom Ugovorom, odnosno ako iste ne obnavlja na ugovoreni način.
12. Pored slučajeva iz stava 1 ovog člana, Koncedent ima pravo da raskine Ugovor u slučajevima kada Koncesionar:
13. ne obavlja koncesionu djelatnost u skladu sa dinamikom i u obimu utvrđenom ugovorom o koncesiji, osim u slučaju nepredviđenih okolnosti ili više sile;
14. krši odredbe Zakona o koncesijama i zakona koje se primjenjuju u vršenju koncesione djelatnosti.
15. u roku definisanom članom 5 Ugovora ne izradi i u skladu sa zakonom ne ovjeri Elaborat o klasifikaciji, kategorizaciji i proračunu rezervi Mineralne sirovine;
16. u roku definisanom članom 5 Ugovora ne izradi rudarsku tehničku dokumentaciju i ne pribavi odobrenja i saglasnosti za izvođenje radova po istim u skladu sa zakonom;
17. vrši eksploataciju Mineralne sirovine bez potrebnih odobrenja i saglasnosti;
18. odbije zahtjev Koncedenta da u skladu sa zakonom obezbijedi drugo sredstvo obezbjeđenja izvršenja obaveze rekultivacije i sanacije prostora na kojem su izvođeni rudarski radovi, odnosno ako neredovno izvršava propisanu obavezu;
19. duže od godinu dana ne obavlja eksploataciju Mineralne sirovine;
20. odbije da plati Koncesionu naknadu za količine Mineralne sirovine eksploatisane protivno odredbama zakona, na način i u rokovima koje odredi Koncedent;
21. odbije da plati Koncesionu naknadu za razliku u količinama otkopane Mineralne sirovine, utvrđenu u skladu sa članom 11 ovog Ugovora, na način i u rokovima koje odredi Koncedent;
22. ne dostavi podatke neophodne za obračun Koncesione naknade u zakonom predviđenom roku;
23. samovoljno izvrši promjene na rudarskim objektima, postrojenjima i uređajima koje koristi pri vršenju Koncesione djelatnosti, odnosno ako ne održava iste, radi čega postoji opasnost od poremećaja u režimu racionalnog korišćenja Mineralne sirovine;
24. prilikom vršenja Koncesione djelatnosti se ne pridržava zakona, odnosno istu vrši suprotno izdatim odobrenjima, saglasnostima i prihvaćenom tehničkom dokumentacijom;
25. samovoljno mijenja uslove pod kojima je koncesija data;
26. prilikom korišćenja putne infrastrukture neophodne za potrebe realizacije koncesije u kontinuitetu postupa suprotno zabranama i obavezama propisanim zakonom kojim se uređuje održavanje, zaštita, upravljanje i finansiranje javnih puteva, a što se utvrđuje na osnovu preduzetih upravnih mjera i radnji inspekcijskog organa nadležnog za poslove saobraćaja;
27. ne poštuje druge odredbe Ugovora ili zakona, čija povreda nije izričito definisana tačkama a-n ovog stava ili stavom 1 ovog člana.
28. Prije pokretanja postupka raskida Ugovora iz stava 2 ovog člana, Koncedent je dužan da u pisanoj formi obavijesti Koncesionara i odredi mu rok od 90 (slovima: devedeset) dana, za otklanjanja povrede Ugovora i zakona.
29. Bez obzira na odredbu stava 3 ovog člana Koncedent može da raskine ovaj Ugovor ukoliko u roku od šezdeset (60) dana nakon što Koncesionar primi obavještenje iz stava 3 ovog člana:
30. Koncesionar nije pokušao da ispravi povredu Ugovora ili zakona kako je to navedeno u obavještenju; ili
31. Ukoliko je jasno van postojanja osnovane sumnje da se povreda koja je navedena u obavještenju ne može ispraviti ili ukloniti u roku od devedeset (90) dana.
32. U slučaju raskida Ugovora definisanih ovim članom Koncesionar nema pravo na naknadu štete.

**Član 20 Sporazumni raskid Ugovora**

1. Ukoliko se nakon ovjere Elaborata o klasifikaciji, kategorizaciji i proračunu rezervi Mineralne sirovine, pod uslovom da je isti izrađen i ovjeren u skladu sa zakonom u roku definisanom članom 5 Ugovora, utvrdi da ukupno procijenjene eksploatacione rezerve Mineralne sirovine, u pogledu količine i kvaliteta, utiču na mogućnost ostvarivanja ugovorene dinamike eksploatacije i kvaliteta Mineralne sirovine, Koncesionar može podnijeti zahtjev za sporazumni raskid Ugovora.
2. Koncedent je dužan odgovoriti na zahtjev iz stava 1 ovog člana u roku od 60 (šezdeset) dana od dana prijema zahtjeva.
3. U slučaju sporazumnog raskida Ugovora u skladu sa ovim članom, Koncesionar nema pravo na naknadu štete.

**Član 21 Prenos Ugovora o koncesiji i vlasničkih udjela**

1. Ugovorne strane su saglasne da Koncesionar može prenijeti Ugovor o koncesiji na drugo privredno društvo samo uz prethodnu saglasnost Koncedenta datu u skladu sa zakonom.
2. Ugovorne strane su saglasne da se vlasnički udio nad Koncesionim društvom, ukoliko je ono osnovano, može prenijeti na drugo fizičko ili pravno lice samo uz prethodnu saglasnost Koncedenta.
3. Ne ograničavajući se na naprijed navedeno, u slučaju prenosa iz st. 1 ili 2 ovog člana Koncedent će naročito cijeniti, ukoliko je to primjenjivo, podobnost, mjesto osnivanja, finansijsku sposobnost, tehničku opremljenost i iskustvo u obavljanju Koncesione ili druge relevantne djelatnosti, lica na koje se prenos vrši, kao i druge uslove u skladu sa zakonom.

**Član 22 Rizici**

Ugovorne strane su saglasne da je Koncesionar odgovoran za rizike:

1. utvrđivanja komercijalnih rezervi Mineralne sirovine;
2. dobijanja svih odobrenja i saglasnosti potrebnih za zakonito izvođenje Koncesione djelatnosti;
3. finansiranja i ostvarivanja gubitaka u poslovanju;
4. rizike po zdravlje, zaštitu lica i imovine;
5. ekološki rizik;
6. druge rizike u vezi sa vršenjem Koncesione djelatnosti.

**Član 23 Kontrola izvršenja Ugovora**

1. Koncesionar će vršiti Koncesionu djelatnost u skladu sa Ugovorom i zakonom, a o svim bitnim promjenama u odnosu na Ugovor i obavljanje Koncesione djelatnosti blagovremeno će obavještavati Koncedenta.
2. Koncedent ima pravo i obavezu da vrši stalnu kontrolu izvršenja obaveza iz Ugovora, naročito vezano za dinimiku, uslove i rokove za realizaciju koncesije, kao i kontrolu poštovanja zakona i izdatih odobrenja i saglasnosti.
3. Kontrolu izvršavanja ugovornih obaveza i poštovanja zakona, zaštitu prava i interesa, kao i dostavljanje obavještenja i komunikaciju sa Koncesionarom po osnovu Ugovora, u ime Koncedenta vrši Organ uprave.
4. Bez uticaja na odredbu stava 3 ovog člana, u zavisnosti od zakonskih ovlašćenja, kontrolu izvršavanja ugovornih obaveza i poštovanja zakona u ime Koncedenta će vršiti i drugi nadležni državni i/ili inspekcijski organi.

**Član 24 Mjerodavno pravo**

1. Izvršenje, sprovođenje i tumačenje Ugovora vršiće se u skladu sa zakonima Crne Gore.
2. Sve izmjene ili druge promjene zakona primjenjivaće se na ovaj Ugovor.

**Član 25 Način rješavanja sporova**

Sporovi koji nastanu u toku izvršenja Ugovora ili koji su u vezi sa Ugovorom rješavaće se pred Osnovnim sudom u Podgorici.

**Član 26 Jezik Ugovora**

Ovaj Ugovor je zaključen na crnogorskom jeziku.

**Član 27 Izmjene i dopune Ugovora**

1. Izmjene i dopune Ugovora vrše se saglasnošću Ugovornih strana aneksima Ugovora sačinjenim u pismenoj formi.
2. Aneksi ovog Ugovora po svom redoslijedu zaključivanja označavaju se arapskim brojevima i čine sastavni dio Ugovora.
3. Inicijativu za izmjene i dopune ovog Ugovora može dati svaka od Ugovornih strana.
4. Ugovorna strana, koja je primila pisanu inicijativu za izmjenu i dopunu Ugovora dužna je da se u roku do 60 (šezdeset) dana izjasni o predloženoj inicijativi.

**Član 28 Obavještenja**

1. Sva obavještenja i ostala komunikacija u skladu sa Ugovorom smatra se da je propisno obavljena ili predstavljena, ukoliko je dostavljena u pisanom obliku, preko kurira ili poslata faksom. Sva pomenuta obavještenja naslovljavaju se na Koncedenta ili Koncesionara, u zavisnosti od slučaja i u skladu sa sledećim:
2. **Koncedent:**

**Vlada Crne Gore - Ministarstvo kapitalnih investicija**

Rimski trg 46, 81000 Podgorica

Za: Ministar

telefon: +382 20 482 163

faks: + 382 20 234 027

1. **Koncesionar:**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Adresa:

Za: (odgovorno lice)

telefon:

faks:

1. Svaka Ugovorna strana može da zamijeni ili promijeni navedenu adresu uz slanje pisanog obavještenja drugoj Ugovornoj strani.

**Član 29 Ugovorna dokumentacija**

Sastavni dio ovog Ugovora čine i:

1. Koncesioni akt broj \_\_\_\_\_\_\_\_;
2. Ponuda Koncesionara broj \_\_\_\_\_\_\_\_\_\_\_;
3. Prilozi Ugovora;
4. Izvod iz CRPS za Koncesionara;
5. [Izvod iz Centralnog registra privrednih subjekata za Koncesiono društvo]

**Član 30 Završna odredba**

Ovaj Ugovor je sačinjen u 14 (četrnaest) istovjetnih primjeraka od kojih po dva primjerka pripadaju Ugovornim stranama, a po jedan primjerak Vrhovnom državnom tužilaštvu, Ministarstvu finansija i socijalnog staranja, Upravi prihoda I carina, Zaštitniku imovinsko pravnih interesa Crne Gore, Komisiji za koncesije Vlade Crne Gore, Upravi za inspekcijske poslove, Upravi za katastar i državnu imovinu- Područna jedinica Cetinje, Upravi za šume, Prijestonici Cetinje i JU Zavod za geološka istraživanja Podgorica.

**ZA KONCEDENTA ZA KONCESIONARA**

**M I N I S T A R IZVRŠNI DIREKTOR**

mr Ervin Ibrahimović

\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_